Die Draak (Chinees: 龍, lóng) is die vyfde dier in die twaalfjaarlikse siklus van die Chinese astrologie, volgens die Chinese kalender. Dit hou ook verband met Oos-Asiatiese diereriem- en kalenderstelsels. Die Jaar van die Draak word verbind met die Aardse taksimbool 辰. Dit is die enigste teken wat deur ’n mitiese dier voorgestel word. Volgens een legende is daar ’n rede vir die volgorde van die twaalf diere in die twaalfjaarsiklus. Daarvolgens is ’n resies oor ’n groot rivier gehou en die volgorde van die diere in die siklus is die volgorde waarin hulle die resies voltooi het. In dié verhaal word die Draak gevra hoekom hy nie eerste gekom het nie, aangesien hy kan vlieg. Hy verduidelik toe hy is opgehou omdat hy by ’n dorpie moes stop en vir die mense reën bring. Daarna het hy die Konyn verbete aan ’n stomp in die rivier sien vasklou. Hy moes toe op hom blaas sodat hy by die oorkantse oewer kon uitkom. Daarom was hy vyfde, ná die Konyn. Die Chinese tekens word ook die diereriem genoem omdat geglo word ’n mens se persoonlikheid word deur die dier beïnvloed wat oor jou geboortedatum heers.